b"\n_START_ARTICLE_\nBota de mitja canya\n_START_PARAGRAPH_\nLa bota de mitja canya \xc3\xa9s un tipus de bota que cobreix el turmell i una mica m\xc3\xa9s amunt; \xc3\xa9s, doncs, m\xc3\xa9s alta que la botina, per\xc3\xb2 almenys la meitat de baixa que la bota alta o de muntar. A la manera de les botines, les botes de mitja canya generalment s\xc3\xb3n obertes i es corden amb cordonatge frontal (amb el corresponent doble joc d'ullets) i/o amb sivelles laterals. _NEWLINE_El terme catal\xc3\xa0 bota de mitja canya equival a l'angl\xc3\xa8s middle boot; a l'espanyol bota de media ca\xc3\xb1a (i, sobretot en \xc3\xa0mbit militar, borcegu\xc3\xad); al franc\xc3\xa8s brodequin (i, en models d'estil militar, col\xc2\xb7loquialment ranger); a l'itali\xc3\xa0 stivaletto (i, en models d'estil militar, col\xc2\xb7loquialment anfibio); al portugu\xc3\xa8s bota de meio cano o (al Brasil) coturno; etc., etc.\n_START_SECTION_\n\xc3\x9as militar\n_START_PARAGRAPH_\nLa bota de mitja canya comen\xc3\xa7\xc3\xa0 a substituir la tradicional botina, t\xc3\xadmidament, en entreguerres, quan alguns ex\xc3\xa8rcits (\xc3\x80ustria, B\xc3\xa8lgica, Su\xc3\xafssa, Su\xc3\xa8cia, Irlanda...) tendiren a elevar les botes de tropa fins a l'aut\xc3\xa8ntica mitja canya, i, alhora, a prescindir de benes i polaines. Un ex\xc3\xa8rcit tan poc d'avantguarda com l'espanyol tanmateix adopt\xc3\xa0 botes de mitja canya de tipus modern per a la Legi\xc3\xb3 el 1938, i les generalitz\xc3\xa0 a tot l'ex\xc3\xa8rcit el 1943. Aquesta tend\xc3\xa8ncia culminaria durant la Segona Guerra Mundial en els diversos models de bota de campanya desenvolupats per les forces armades dels EUA. _NEWLINE_D'en\xc3\xa7\xc3\xa0 la segona postguerra mundial les botes de mitja canya s\xc3\xb3n el cal\xc3\xa7at de campanya (i de servei diari) de tots els graus, arran el nou concepte d'uniforme de campanya en qu\xc3\xa8 l'oficialitat nom\xc3\xa9s es distingeix de la tropa per les divises._NEWLINE_En les darreres d\xc3\xa8cades s'han desenvolupat tipologies de bota de canya militar dotades de caracter\xc3\xadstiques espec\xc3\xadfiques per a certs medis. Es tracta, especialment, de la bota de jungla i de la bota de desert._NEWLINE_Usualment les botes de mitja canya d'\xc3\xbas militar, com les altres usades per les forces armades, duen la sola ferrada, \xc3\xa9s a dir, refor\xc3\xa7ada amb claus."